Source: https://domov.sme.sk/c/20128722/ustavny-sud-priznal-stazovatelom-za-prietahy-vyse-666-tisic-eur.html
Timestamp: 2017-09-20 09:35:57+00:00

Document:
Ústavný súd priznal sťažovateľom za prieťahy vyše 666-tisíc eur - domov.sme.sk
Ústavný súd priznal sťažovateľom za prieťahy vyše 666-tisíc eur
Ústavný súd za sledované obdobie priznal 193 sťažovateľom finančné zadosťučinenie.
31. mar 2016 o 15:33 SITA
KOŠICE. Ústavný súd SR (ÚS) v roku 2015 rozhodol o 653 sťažnostiach, v ktorých sťažovatelia namietali porušenie ústavného práva na súdne konanie bez zbytočných prieťahov alebo práva na prerokovanie záležitosti v primeranej lehote.
Z toho v 221 nálezoch konštatoval porušenie týchto práv.
Ústavný súd za sledované obdobie priznal 193 sťažovateľom finančné zadosťučinenie 666 603,07 eura. Najvyššie priznané primerané zadosťučinenie v jedinom konaní dosiahlo 24 000 eur. V roku 2015 vydal ÚS najviac nálezov vyslovujúcich porušenie voči Okresnému súdu Bratislava I – 39 nálezov, Okresnému súdu Piešťany – 19 nálezov, Okresnému súdu Bratislava II a Okresnému súdu Košice II po 18 nálezov.
Za rok 2015 musí sťažovateľom zaplatiť najvyššie celkové primerané finančné zadosťučinenie Okresný súd Bratislava I v celkovej výške 87 600 eur, Okresný súd Piešťany 63 550 eur a Okresný súd Bratislava II 62 100 eur.
„Účelom základného práva na prerokovanie veci bez zbytočných prieťahov je odstránenie stavu právnej neistoty, v ktorej sa nachádza osoba domáhajúca sa rozhodnutia všeobecného súdu. Samotným prerokovaním veci na súde sa právna neistota osoby domáhajúcej sa rozhodnutia neodstraňuje. K stavu právnej istoty dochádza zásadne až právoplatným rozhodnutím súdu alebo iným zákonom predvídaným spôsobom, ktorý znamená nastolenie právnej istoty inak, ako právoplatným rozhodnutím súdu,“ zdôraznila predsedníčka ústavného súdu Ivetta Macejková.
Doložila, že základnou povinnosťou súdu a sudcu je preto zabezpečiť taký procesný postup v súdnom konaní, ktorý čo najskôr odstráni stav právnej neistoty. Právna a skutková zložitosť môže do značnej miery ovplyvniť dĺžku konania.
„Príčinou najvypuklejších prípadov, v ktorých ústavný súd v roku 2015 priznal najvyššie priemerné finančné zadosťučinenie, je neefektívna a nesústredená činnosť súdu, alebo spôsob práce sudcu a súdu. Inak ani nemožno definovať postup v konaní, v ktorom sa rieši náhrada nemajetkovej ujmy pozostalej rodiny po živiteľovi rodiny, ktorý zomrel následkom nehody, od roku 2006,“ poukázala Macejková na prípad, v ktorom ÚS priznal najvyššie finančné zadosťučinenie v sume 24-tisíc eur.

References: súd 
 súd 
 súd 
 súd 
 súd 
 súd 
 súd 
 súd 
 súd